Vytautas Girdzijauskas (1930)

Vytautas Girdzijauskas (1930 m. balandžio 19 d. Bulzgeniškiuose, Šimkaičių valsčius, Raseinių apskritis – 2019 m. spalio 18 d. Vilniuje) – Lietuvos rašytojas prozininkas, visuomenės veikėjas.

Biografija 
1937-1949 m. mokėsi Vadžgirio pradžios mokykloje, Eržvilko ir Šimkaičių mokyklose. 1949-1954 m. Vilniaus universiteto Istorijos ir filologijos fakultete studijavo rusų kalbos ir literatūros specialybę. 1950-1954 m. mokėsi Vilniaus J. Tallat-Kelpšos muzikos technikume. 1952–1955 m. LSSR filharmonijos choro artistas.

1955–1957 m. Vilniaus statybos technikumo lietuvių, rusų ir prancūzų kalbų dėstytojas. 1957–1960 m. už antisovietinę veiklą kalintas Taišete (Irkutsko sritis). 1961 m. baigė Liaudies ūkio tarybos konstruktorių kursus. 1961–1968 m. Vilniaus skaičiavimo mašinų gamyklos technologas, technologų biuro viršininkas. 1968–1974 m. LSSR sveikatos apsaugos ministerijos tiekimo kontoros viršininko pavaduotojas.

Nuo 1974 m. Lietuvos rašytojų sąjungos narys. 1974–1990 m. dirbo Vyriausioje enciklopedijų redakcijoje: nuo 1974 m. redaktorius, nuo 1984 m. Meno redakcijos vedėjas. Nuo 1990 m. Lietuvos rašytojų sąjungos leidyklos redaktorius. 1992 m. Sąjūdžio Seimo tarybos narys. Nuo 1998 m. Lietuvos žmogaus teisių gynimo asociacijos prezidentas.

2005 m. Lietuvos vyriausiasis administracinis teismas patvirtino, kad V. Girdzijauskas sąmoningai bendradarbiavo su sovietų saugumu – KGB. Esama duomenų, jog rašytojas su KGB pradėjo bendradarbiauti 1956–1957 metais. 1957–1960 m. kalėjo lageryje „už antisovietinę agitaciją ir propagandą“. Teigiama, kad jis buvo kameros agentas. Vytautas Girdzijauskas visuomet neigė, kad bendradarbiavo su KGB, ir bylinėjosi su Liustracijos komisija, siekdamas įrodyti savo nekaltumą.

Palaidotas Antakalnio kapinėse.

Kūryba 
Pirmuoju kūrybos laikotarpiu daugiausia gvildeno asmenybės ir bendruomenės santykius, vaizdavo technninę inteligentiją. Vėlesniuose romanuose labiau gilinosi į individo dvasinės saviraiškos, dorovinio atsparumo, tautinės rezistencijos reiškinius. Prozai būdinga stilistinė įvairovė, polinkis į analitiškumą. Paskelbė esė, dokumentinės prozos, publicistikos, recenzijų. Organizavo tradicinius novelės vakarus Veliuonoje (Jurbarko raj.).

Bibliografija 
 Trys moterys ir vienas vyras. – Vilnius: Vaga, 1971. – 240 p.
 Žmonės man buvo geri: romanas. – Vilnius: Vaga, 1973. – 259 p.
 Laimingųjų laimė: romanas. – Vilnius: Vaga, 1975. – 273 p.
 Vienas prieš vieną: apsakymai ir apysaka. – Vilnius: Vaga, 1981. – 349 p.
 Ką mylėti: romanas / iliustr. Romualdas Orantas. – Vilnius: Liktarna, 1992. – 118 p.
 Lietuvos rašytojų sąjunga: žinynas. – Vilnius: Lietuvos rašytojų sąjungos leidykla, 1994. – 37 p. – ISBN 9986-413-07-9
 Laiškai iš nelaisvės namų: tekstai apie skaudžią praeitį ir dabartį. – Vilnius: LRS leidykla, 1994. – 348 p. – ISBN 9986-413-22-2
 Šimtmetis lyg mirksnis: novelių romanas. – Vilnius: Lietuvos rašytojų sąjungos leidykla, 1997. – 172 p. – ISBN 9986-39-010-9
 Palūkėk, mirtie: romanas. – Vilnius: Lietuvos rašytojų sąjungos leidykla, 2000. – 315 p. – ISBN 9986-39-160-1
 Palangos dienoraštis: esė: kasdienės mintys, vaizdai, portretai. – Vilnius: Ciklonas, 2004. – 286 p. – ISBN 9955-497-53-X
 Tokia moteris – lobis: romanai, novelės. – Vilnius: Lietuvos rašytojų sąjungos leidykla, 2005. – 327 p. – ISBN 9986-39-375-2
 Rytą giedra: autobiografija, apsakymai / Žemaitė (sudarytojas). – Vilnius: LRS leidykla, 2005. – 541 p. – ISBN 9986-39-385-X
 Visų gražiausia: romanas ir novelės / Ramūnas Kasparavičius (sud.). – Vilnius: LRS leidykla, 2006. – 190 p. – ISBN 9986-39-457-0
 Ir rados stebuklas / Jonas Biliūnas (sudarytojas). – Vilnius: LRS leidykla, 2007. – 302 p.: portr. – ISBN 978-9986-39-488-4
 Trylika tekstų apie vieną gyvenimą: esė. – Vilnius: Naujoji Romuva, 2009. – 267 p.: iliustr. – ISBN 978-609-8035-00-1
 Rinktiniai raštai / Liudas Dovydėnas (sudarytojas). – Vilnius: LRS leidykla, 2009–2012. – T. 6-8. – ISBN 978-9986-39-209-5
 Žiemos metafizika: novelės. – Vilnius: „Naujosios Romuvos“ fondas, 2010. – 196 p. – ISBN 978-609-8035-03-2
 Danguje kitaip: romanas. – Vilnius: Lietuvos rašytojų sąjungos leidykla, 2013. – 468 p. – ISBN 978-9986-39-771-7
 Rinktinė: novelės, atsiminimai, publicistika, laiškai / Balys Gražulis (sud.). – Senoji Varėna: Senosios Varėnos bičiulių klubas, 2015. – 502 p.: iliustr. – ISBN 978-609-95670-1-3
 Palangos dienoraštis, 2001–2012. - Vilnius: „Naujosios Romuvos“ fondas, 2018. - 506 p. - ISBN 978-609-8035-64-3

Įvertinimas 
 1974 m. Prano Ziberto premija, už romaną „Žmonės man buvo geri“
 1995 m. Žemaitės literatūrinė premija, už knygą „Laiškai iš nelaisvės namų“
 2002 m. Gabrielės Petkevičaitės-Bitės premija, už romaną „Palūkėk, mirtie“
 2009 m. Juozo Keliuočio premija, už reikšmingą veiklą ir kūrybinius rašto darbus 
 2010 m. Petro Cvirkos premija, už novelių knygą „Žiemos metafizika“

Šaltiniai 

Lietuvos rašytojai
Lietuvos redaktoriai
Lietuvos enciklopedininkai
Gabrielės Petkevičaitės-Bitės premijos laureatai